Wat is nou eintlik die ding oor beenmurgoorplanting? - WelstandWelstand
Tuis / 2016-gesond / Wat is nou eintlik die ding oor beenmurgoorplanting?
Wat is nou eintlik die ding oor beenmurgoorplanting?
Vrydag | 21 Oktober | 2016
Sê net "beenmurgoorplanting" en die meeste mense deins terug by die gedagte aan die prosedure. Beenmurgoorplanting het egter ver gevorder sedert die pynlike en ingrypende dae. Gewoonlik was algemene chirurgie en 'n lang naald betrokke. Nie meer nie!
Deesdae is dit net so eenvoudig om beenmurg te skenk as om bloed te skenk. So, as jy dit oorweeg om 'n skenker te word en moontlik iemand se lewe te red, lees verder om uit te vind of jy 'n geskikte skenker vir hierdie lewensveranderende ondervinding is.
Hoekom is beenmurgskenking so belangrik?
Elke jaar bereik honderde Suid-Afrikaners met bloedsiektes, soos leukemie of beenmurgfaling, daardie kritieke stadium waar hul enigste kans op oorlewing 'n beenmurgoorplanting van 'n gesonde skenker is. In 30% van die gevalle word 'n skenker in die familie gevind, maar vir die oorblywende 70% is hul enigste hoop om 'n skenker deur die Suid-Afrikaanse Beenmurgregister (SABMR) te vind.
Só word mens 'n skenker
Die eerste stap is om by die SA Beenmurgregister te registreer. 'n Paar proefbuisies bloed word uit jou arm getrek en dit sal ontleed word en die inligting word dan op die register gestoor. Jy kan aansluit deur die Sonneblomfonds – 'n NRO wat gehelp het dat die Suid-Afrikaanse Beenmurgregister van 800 geregistreerde skenkers in 1999 tot meer as 65 000 vandag gegroei het. Inligting oor skenkerweefseltipering word net deur die SABMR gehou, wat beteken dat alle skenkerinligting streng vertroulik is.
Jy kan steeds die Sonneblomfonds help al kan jy nie skenk nie
Daar is baie koste daaraan verbonde om skenkers te toets en te tipeer, en dit is hoekom die Sonneblomfonds geldinsamelingsgeleenthede hou, waarvan die Nasionale Bandanadag die grootste is. Enige en alle hulp is welkom, al is dit nou net deur die bewusmaking van die behoefte aan registrasie of deur 'n bandana te koop om noodsaaklike fondse in te samel. Skenkings kan ook direk aan die Sonneblomfonds gemaak word.
Kontakbesonderhede van die Sonneblomfonds: 0800 12 10 82 of besoek www.sunflowerfund.org.za
Wie moet as skenkers registreer?
Omdat daar net een kans uit 100 000 is om 'n versoenbare beenmurgskenker te vind, is 'n breë seleksie van skenkers uit alle etniese agtergronde nodig. Die register staan tans op meer as 65 000 en daar word beoog om dit na 100 000 uit te brei. Hierbenewens is skenkings uit die volgende groepe dringend nodig:
Skenkers tussen die ouderdomme van 18 en 45
Hoekom is manlike skenkers nodig?
Slegs 45% van alle skenkers op die SABMR is manlik.
Minder mans ly aan anemie, 'n toestand wat kan verhoed dat 'n vrywilliger kan skenk.
Dit is nie moontlik om beenmurg gedurende en tot een jaar na 'n swangerskap te skenk nie, wat mans besonder waardevol maak.
En as ek 'n geskikte skenker vir iemand is?
As jy geskik is, sal jy 'n tweede, hoëresolusiebloedtoets moet ondergaan om seker te maak dat jy weefseltipeversoenbaar is. Dit sal die oorplanting 'n groter kans op sukses gee. As die weefseltipering bevestig word, sal jy vir vyf dae voor die perifere bloedstamseloorplanting (PBSSO) 'n reeks inspuitings kry. Dit stimuleer die hormone wat daarvoor verantwoordelik is dat jou bloedstamselle meer word. Jy kan op hierdie stadium 'n paar geringe newe-effekte kry wat sal voel soos 'n ligte griep (bv. ligte koors en pyne). Sodra daar 'n goeie konsentrasie stamselle is, kan daar begin oes word.
Al wat nou nou nodig is, is jou tyd
Onthou, geen chirurgie is nodig nie en 'n prosedure van sewe ure (hoogstens) is dus nie vreesaanjaend nie, net lank. Beskou dit as 'n baie lang bloedskenking. Jy sal jou die heel tyd moet stil hou aangesien jy verbind sal wees met 'n drup wat bloed uit een arm sal verwyder via 'n masjien wat mononukleêre selle oes en jou bloed via 'n ander een na die ander arm terugneem, maar jy sal kan eet en drink.
Hoe sal ek na die skenking voel?
Jou liggaam se stamselle regenereer baie vinnig, wat beteken dat jy heeltemal goed behoort te voel na die prosedure, en selfs beter omdat jy weet dat jy gehelp het om iemand se lewe te red!
Kan 'n familie privaat na 'n skenker soek?
As daar gevind word dat familielede wat privaat getoets is nie versoenbaar is nie, kan hulle hulle besonderhede na die SABMR laat oorplaas. Dit gebeur nie outomaties nie. Hulle sal 'n oordragvorm moet invul en onderteken wat by die SABMR verkry kan word, of by die Sonneblomfonds by 0800 12 10 82. Die SABMR sal net op versoek van 'n oorplantsentrum en/of 'n internis na skenkers soek.